**Milí starí rodičia, rodičia a deti,**

blíži sa nám mesiac MÁJ a ten je už tradične spájaný s láskou. V tomto mesiaci slávia svoj sviatok naše mamičky a babičky. Mesiac MÁJ tiež patrí všetkým, ktorí sa majú radi. Oravské kultúrne stredisko v Dolnom Kubíne Vás pozýva, aby ste prostredníctvom vyšívanej pohľadnice potešili toho, na kom Vám najviac záleží. Využite tradičnú techniku vyšívania – krížikovú výšivku a vytvorte tak jedinečnú pohľadnicu. Tvorba pohľadnice Vás bude stáť námahu a čas, ale výsledok stojí za to. Vašou odmenou bude úsmev a radosť na tvári obdarovaného. A nielen to. Zapojením sa do súťaže máte možnosť vyhrať prostredníctvom virtuálnej výstavy a internetového hlasovania na FB stránkach Oravského kultúrneho strediska. Na výhercov čakajú hodnotné vecné ceny.

Vyšívanie technikou krížikovej výšivky je veľmi zaujímavé aj pre mladšiu generáciu. Deti sa vzdelávajú a pomocou pracovného postupu si rozvíjajú jemnú motoriku. V neposlednom rade sú na seba veľmi hrdé, že dokázali samé (s malou pomocou dospelých) vytvoriť vlastnú pohľadnicu, ktorou môžu niekoho obdarovať. Určite to vyskúšajte!

**Čo musíte urobiť**

* vyšiť obrázok technikou krížikovej výšivky,
* výšivku nalepiť a vytvoriť **„Pohľadnicu z lásky“**.

**Ako sa zapojiť do súťaže**

* poslať fotografie pohľadnice na [divadlo@osvetadk.sk](mailto:divadlo@osvetadk.sk),
* hlasovať za pohľadnice vo virtuálnej výstave,
* bližšie informácie v propozíciách

**Čo budete potrebovať**

* malý kus panamy alebo kanavy (pre deti),
* farebné bavlnky (perlovky),
* predlohu (pre deti vyberte niečo malé),
* nožnice,
* ihlu,
* farebný výkres A4,
* tavnú pištoľ,
* bavlnenú čipku.

**Ukážka vyšívania – krížiková výšivka:**



**FOTOPOSTUP DETI – DEŤOM, krížiková výšivka**



|  |  |
| --- | --- |
| **1.** Vyberte si predlohu, prekreslite si ju na štvorčekový papier farebnými perami. Nachystajte si kanavu a farebné bavlnky. Navlečte bavlnku do ihly. | **2.** Začnite vyšívať prvé krížiky. Technika krížikovej výšivky je zobrazená na obrázkoch v úvode. |
| **3.** Pokračujte vo vyšívaní. Bavlnky striedajte podľa farieb na predlohe. Keď výšivku dokončíte, obstrihnite obrázok do požadovanej veľkosti. | **4.** Farebný výkres preložte na polovice. Na prednú stranu pohľadnice položte svoju výšivku. Do rohov výšivky naznačte body. |
| **5.** Pospájajte naznačené body pomocou pravítka a ceruzky.  **7.** Naznačte body do rohov vystrihnutého otvoru. Pohľadnicu otvorte a výšivku nalepte na vyznačené miesto. | **6.** Narysovaný obvod vystrihnite. Najskôr prepichnite stred a pokračujte po obvode.    **8.** Pohľadnicu zatvorte, vystrihnutý otvor na prednej strane zobrazuje vyšitý obrázok. Máme hotovo alebo pokračujeme ďalej. |
| **9.** Bavlnenú čipku vyžehlite. Odmerajte a odstrihnite 4 kusy bavlnenej čipky. | **10.** Bavlnenú čipku prilepte tavnou pištoľou alebo iným lepidlom. |
| **11.** Postup zopakujte aj na vnútornej strane pohľadnice. Opäť lepíme 4 ks čipky. | **12.** Máme hotovo. Pohľadnicu čaká na darovanie. Gratulujeme :O) |